(עדכון אחרון: 17.12)

התבטאויות התמיכה באסד מצד מפלגת חד”ש מעוררות סערה רבה בשעות האחרונות. אפילו ח”כ זהבה גלאון כתבה בחשבון הטוויטר שלה כי “התמיכה העקבית של בכירים במק”י [המהווה חלק משמעותי מחד”ש, ג”צ] באסד ובפוטין היא כתם על המפלגה הזו”. אך בזמן שכולם עוסקים בשאלה האם חד”ש תומכת ברודנים ובפשעי מלחמה, צריך להזכיר את התבטאויות המפלגה בערבית, בהן נחשף חזון רחב הרבה יותר, הכולל גם את ישראל.

“מחלב לירושלים”, זוהי כותרת פוסט שפורסם ב־2 בדצמבר בדף הפייסבוק הרשמי של חד”ש בערבית. לנוכח הטבח שמבצע אסד בחלב, ניתן לתהות האם מפעילי דף הפייסבוק בערבית של חד”ש מייחלים למעשה להישנותם של מראות ההרס והחורבן גם ברחובות בירת ישראל.

לצד תמונה של לוחמי צבא אסד מניפים את דגל המשטר הסורי ומסמנים באצבעותיהם תנועת ניצחון, נפתח הפוסט במשפטים הבאים:

בימים האחרונים מגיעות אלינו בשורות טובות בשרשרת מסוריה, ובפרט מהעיר חלב, שבה הצבא הערבי הסורי מתקדם בתוך השכונות המזרחיות של העיר ומטהר אותן מהזוהמה של הטרוריסטים הקיצוניים, ומהזוהמה של ארגונים שהודיעו רשמית על חבירתם לאותם טרוריסטים.

פעילי חד”ש אינם יכולים לטעון להגנתם כי דברי ההלל והשבח שחלקו לנשיא הסורי קדמו לטבח של אסד בבני עמו. ימים ספורים לפני פרסום הפוסט הופצו דיווחים בתקשורת העולמית על רצח עשרות מתושבי חלב שניסו להימלט מהעיר בידי צבא אסד, ועל כך שרבים מהתושבים מתעדים עצמם תחת אש, חלקם ברגעיהם האחרונים.

בחד”ש לא הסתפקו בחלוקת תשבחות לאסד על ביצועיו הצבאיים, אלא גם תקפו בחריפות את הניסיון להפקיע מידיו את השלטון בדמשק, בטענה כי מדובר ב”מגמה קולוניאליסטית אירופית”, החותרת לחלק את סוריה.

החלק האחרון בפוסט, שנכתב כזכור בעמוד פייסבוק רשמי של סיעה המיוצגת בפרלמנט הישראלי על ידי ארבעה חברי כנסת, בהם יו”ר הרשימה המשותפת איימן עודה, הוקדש לתיאור דמותו של אסד כשמש האומה הערבית בחתירתה לחיסול מדינת ישראל:

חלב היא אבן בוחן קריטי וחשוב. כישלון האימפריאליסטים והריאקציונרים מבשר על בואו של שלב חדש: הקריסה ההדרגתית של הסדר העולמי הישן, החד־קוטבי, סדר התוקפנות, השחצנות ועזות המצח הקולוניאליסטית, שמלווה בהתפשטות ציונית ובתוקפנות ריאקציונרית. זוהי בשורה לעמי האזור באופן כללי ולעמנו הפלסטיני בפרט, עם שאויביו מבקשים, על ידי הצפת המזרח התיכון במזימות וחרחור מלחמות אחים, פירוד וחלוקה, לחסל את עניינו הצודק ואת זכותו להגדרה עצמית הכוללת הקמת מדינה עצמאית שבירתה ירושלים (לא מזרח ירושלים, ג”צ) ופתרון צודק לסוגיית הפליטים. השלב הזה, למרות הסכנות הטמונות בו, נושא עמו הזדמנויות פז לעמי העולם ולעמנו הפלסטיני, משום שיש בו לסכל ולהכשיל את התכניות של השילוש ‘האימפריאליזם, הציונות והמשטרים הריאקציונרים הערבים’. זהו ניצחון של זכויות העמים והאינטרסים הלאומיים שלהם, על אפם וחמתם של העושקים.

ה”פלורליזם” של דב חנין

המתקפה הנפשעת של הצבא הסורי בחלב איננה מהווה תקדים בכל הנוגע למסעי הרצח של הנשיא אסד נגד בני עמו. בספטמבר 2013, לדוגמה, הציגה צרפת ראיות מוצקות כי אסד השתמש בנשק כימי נגד אזרחיו. בפברואר האחרון דווח כי צבא אסד, בגיבוי בעלות בריתו חיזבאללה, איראן ורוסיה, ביצעו טבח ביותר מ־500 מתושבי חלב.

במקביל, גם הרומן בין חלק מפעילי חד”ש ובין משטר אסד לא החל מהיום. מזכיר מחוז חיפה של מק”י וחבר הוועד המרכזי של חד”ש, רג’א זעתרה, הבהיר בעבר כי “מי שרוצה בטובתו של העם הסורי” צריך לתמוך “בהנהגה הסורית ובראשה הנשיא בשאר אל־אסד”. זעתרה, ששימש דובר הרשימה המשותפת בבחירות האחרונות, טען גם בפאנל באוניברסיטת בר אילן כי חמאס אינו ארגון טרור וכי האכזריות של דאעש שואבת השראה מהתנועה הציונית. ב-2012 נערך בחיפה כנס תמיכה במשטר אסד, בהשתתפות הח”כ לשעבר של חד”ש, עיסאם מח’ול. בכנס טענו מח’ול וחבריו כי הלחימה בסוריה היא פרי “קונספירציה של ארצות הברית וישראל” וקראו לצבא אסד “להחזיק מעמד”.

בדומה לפוסט התמיכה האחרון בנשיא הסורי, עיקר דברי ההלל והשבח לאסד מצד גורמים בחד”ש מפורסמים בפלטפורמות של התנועה בשפה הערבית. אגב, לאחרונה גם גינתה חד”ש את החלטת הליגה הערבית להכריז על חיזבאללה כארגון טרור, גינוי שספג ביקורת אפילו באתר השמאל הרדיקלי ‘שיחה מקומית’ (“חד”ש ואסד: אולי די?“).

חד”ש אמנם שחררה בעבר הודעות גינוי לנעשה בסוריה, אך לא הזכירה במפורש את שמו של הנשיא הסורי. “חד״ש ומק״י מוקיעות את מרחץ הדמים בסוריה, תומכות במאבק לדמוקרטיה ומתנגדות להתערבות זרה”, נכתב באתר הרשמי של התנועה לפני יותר מחמש שנים, בימיה הראשונים של הלחימה. בהודעה גם נכתב כי “משטר שהורג בבני עמו הנאבקים בדרכי שלום, אינו יכול להיות מתקדם ואינו יכול לטעון לשום לגיטימיות”, אך מנגד הובעה התנגדות ליוזמת האופוזיציה הסורית לקדם מתקפה חיצונית בטענה כי מדובר ב”התערבות זרה”.

כמה חודשים מאוחר יותר פרסם ח”כ דב חנין מחד”ש הודעת גינוי משלו ל”מסע הדיכוי הרצחני שמשטר אסד הוביל”, אך הודה כי “בנושא סוריה בהחלט ישנם הבדלים” בין פעילי חד”ש השונים. לדברי חנין, בסוגיה הסורית יש בחד”ש “מי ששם דגש על סכנותיה של המעורבות הצבאית הזרה ויש מי שמדגיש את הוקעת הדיכוי הפנימי”.

חנין התגאה בעובדה כי “חד”ש היא תנועה פלורליסטית ולפעיליה עמדות שונות בנושאים שונים”, והוסיף כי “לשמחתי, התנתקנו לחלוטין מהתקופה הסטליניסטית שבה ‘טיהרו’ את מי שחשב אחרת”. במילים אחרות, חנין רואה בכך שבמפלגתו יש מי שאינם מגנים בשאט נפש את הטבח של נשיא סוריה בבני עמו, מקור לגאווה והוכחה ל”פלורליזם” הקיים במפלגה.

מענין אם דעה דומה, המעלה על נס את ערך הפלורליזם, היתה נשמעת מכיוונם של חנין ויתר הפעילים היהודים של חד”ש אם בדף הפייסבוק של התנועה היה מופיע פוסט המצדד בלוחמי צה”ל, במקום באלו של הנשיא הסורי. חנין אולי מתנגד למשטר אסד, אך העובדה כי בחד”ש מכילים קולות המביעים תמיכה נלהבת במי שמכונה “הקצב מדמשק” מעידה על סולם הערכים הבעייתי של התנועה המגדירה עצמה כ”עקבית ביותר בהגנה על עקרונות השלום הצודק”.

בקשת תגובה נשלחה לתנועת חד”ש ותפורסם לכשתתקבל.